钦定古今图书集成/明伦汇编/官常典/第797卷 > 干文传
## 钦定古今图书集成/明伦汇编/官常典/第797卷 > 干文传

按《元史》本传：“文传字寿道，平江人。祖宗显，宋承信郎。
父雷龙，乡贡进士。宗显之先世，以武弁入官，而力教
其子，以文易武，故雷龙两举进士。宋亡，不及仕。及生
文传，乃名今名以期之。文传少嗜学，十岁能属文，未
冠有声誉，用举者为吴及金坛两县学教谕，饶州慈
湖书院山长。仁宗诏举进士，文传首登延祐乙科，授”
同知昌国州事，累迁长洲、乌程两县令，升婺源知州，
又知吴江州。文传长于治剧，所至俱有善政。自其始
至昌国，即能柔之以恩信，于是海岛之民，虽顽犷不
易治，至有剽掠海中若化外然者，亦为之变俗。初，长
官强愎自恣，文传推诚以待之，久乃自屈服。盐长官
方倚转运司势，虐使州民家业破荡，文传语同列曰：
“吾属受天子命以牧此民，可坐视而勿之救乎？”乃亟
为陈理，上官莫能夺，民赖以免。长洲为文传乡邑，文
传徙榻公署，无事未尝辄出，而亲旧莫敢通私谒。会
创行助役法，凡民田百亩，令以三亩入官，为受役者
助。文传既专任其县事，而行省又以无锡州及华亭、
上海两县之事委焉。文传谕豪家大姓，以腴田来归，
而中人之家自是不病于役。其在乌程，有富民张甲
之妻王，无子。张纳一妾于外，生子未晬，王诱妾以儿
来，寻逐妾，杀儿焚之。《文传》闻而发其事，得死儿馀骨。
王厚贿妾之父母，买邻家儿为妾所生。儿初不死，文
传令妾抱儿乳之，儿啼不就乳。妾之父母吐实，乃呼
邻妇至，儿见之，跃入其怀，乳之即饮，王遂伏辜。丹徒
县民有二弟共杀其姊者，狱久不决，浙西廉访司俾
文传鞫之，既得其情，其母乞贷二子命为终养计，文
传谓“二人所承有轻重，以首从论，则为首者当死。”司
官从之。婺源之俗，男女婚聘，后富则渝其约，有育其
女，至老死不嫁者。亲丧，贫则不举，有停其“柩累数世
不葬者。”文传下车，即召其耆老，使以礼训告之，阅三
月而婚丧俱毕。宋大儒朱熹上世居婺源，故业为豪
民所占，子孙诉于有司，莫能直。文传谕其民以理，不
烦穷治而悉归之。复募好义者，即其故宅基建祠，俾
朱氏世守焉。有富民江丙出游京师，娶娼女张为妇。
江既客死，张走数千里返其柩以葬，前妻之子，困苦
之，既而杀之，瘗其尸山谷间。官司知之，利其贿不问，
文传乃发其事而论如法。文传莅官，其所设施多此
类，故其治行往往为诸州县最。韩镛时佥浙西廉访
司事，作《乌程谣》以纪其绩，论者谓其有古循吏之风。
至正三年，召赴阙，承诏预修《宋史》，书成，赏赉优渥，仍
有旨四品“以下各进一官。”擢文传集贤待制。亡何，以
嘉议大夫、礼部尚书致仕。卒，年七十八。文传气貌充
伟，识度凝远，喜接引后进。考试江浙、江西乡闱，所取
士后多知名。为文务雅正，不事浮藻，其于政事为尤
长云。